钦定古今图书集成/历象汇编/乾象典/第040卷 > 《虞山对月有怀》张明弼
## 钦定古今图书集成/历象汇编/乾象典/第040卷 > 《虞山对月有怀》张明弼

“昨我别君时，初月似君眉。君言此后如相思，遥指月
光以为期。还愁月向君边满，长悬缺月照妾帷。我今
独宿虞山下，可有圆辉伴君夜。他人告我只一月，茅
山虞山月不别。岂有我处似规圆，却到君边同玉缺。”
始知君今见我客中波，我亦对君帏前雪。君我遥遥
相处心，千里百里一轮结。月光兮月光，君应知我肠。
愿君梯我上月旁。手书相思字，俾君两相望。不然但
使君，一月我一月，各分一月栖两乡。或令我上弦君
下弦，刲蟾割兔各生光。何忍共此径尺明，同心同意
成殊方。殷勤告月求月助，寒鹊徙枝天欲曙，明月无
言向西去。